CELEX: C2007/140/55
Language: sl
Date: 2007-06-23 00:00:00
Title: Zadeva T-125/07: Tožba, vložena 16. aprila 2007 – Scientific and Technological Committee in drugi proti Potočniku in drugim članom Komisije

23.6.2007   
            
            
               SL
            
            
               Uradni list Evropske unije
            
            
               C 140/33
            
         Tožba, vložena 16. aprila 2007 – Scientific and Technological Committee in drugi proti Potočniku in drugim članom Komisije
   (Zadeva T-125/07)
   (2007/C 140/55)
   Jezik postopka: poljščina
   Stranke
   
      Tožeče stranke: Scientific and Technological Committee der AGH University of Science and Technology in drugi (Kraków, Republika Poljska) (zastopnik: A. Żuraniewski, odvetnik)
   
      Tožene stranke: J. Potočnik, S. Dimas in A. Piebalgs, člani Komisije Evropskih skupnosti
   Predlogi tožeče stranke
   Tožeče stranke predlagajo, naj se:
   
               —
            
            
               ugotovi, da so člani Komisije Evropske unije J. Potočnik, S. Dimas in A. Piebalgs s tem, da ob prejetju treh dopisov o podatkih glede nevarnosti, povezanimi s postopkom odlaganja CO2 v podzemlje, niso nemudoma sprejeli ukrepov za zaščito prebivalstva EU in so tako povzročili trajno ogrožanje življenja prebivalstva EU ter nevarnost ekološke katastrofe, zagrešili kazenskopravno opustitev;
            
         
               —
            
            
               opozori na nujnost izvedbe predlagane preiskave;
            
         
               —
            
            
               opozori na nujnost popolnega financiranja odlagališč, ki niso komercialna, ampak so namenjena varstvu življenja prebivalstva EU;
            
         
               —
            
            
               opozori na nujnost, da se v EU do zaključka preiskave ustavi nadaljnje odlaganje CO2 v podzemlje.
            
         Tožbeni razlogi in bistvene trditve
   Tožeče stranke predlagajo, naj se ugotovi opustitev na strani članov Evropske komisije, ki naj bi po tem, ko naj bi jih tožeče stranke poučile o nevarnostih nezavarovanega odlaganja ogljikovega dioksida pod zemeljsko površje, opustili sprejetje ustreznih ukrepov za preprečitev negativnih posledic uporabe takih postopkov. Po navedbah tožečih strank se toženi člani Komisije na poziv za sprejetje primernih dejanj in izvedbo preiskav o posledicah odlaganja ogljikovega dioksida v zemlji nikakor niso opredelili do problemov, ki so bili predstavljeni v pritožbah, naslovljenih nanje. To nedelovanje naj bi pomenilo kršitev pravnega reda Evropske unije in naj bi bilo nezdružljivo z dolžnostmi člana Komisije.